Kažimír, Peter, podpredseda vlády a minister financií SR (2014-07-10):
Ďakujem veľmi pekne, pán poslanec Fecko, za otázku. Ale hneď vám musím oznámiť, že ja nie som ubytovací referent tejto vlády a ja naozaj nedisponujem ani informáciami, ani možnosťami, ktoré by mali riešiť priestorové problémy jednotlivých orgánov štátnej správy. Možno to je zlé, že to tak je. Ale to je proste realita, ktorá tu trvá 20 rokov. A keby som vás informoval o tom napríklad, že štát nemá až taký dokonalý prehľad o vlastníctve vlastných nehnuteľností, tak možno by ste boli prekvapený. Ale bude pravda to, čo hovorím. Problematikou Ústavu pamäti národa aj s jeho predsedom som sa zaoberal niekoľkokrát. A viem o aktuálnych problémoch Ústavu pamäti národa. A buďte si istý, že sa pokúsime aj zamestnancom, ktorí v ňom pracujú, ale aj súčasnému predsedovi pomôcť, aby našiel svoje sídlo tak, aby ho mohol pokojne užívať. Ale prečítam vám teda aj odpoveď, ktorú mám pripravenú. Ústav pamäti národa bol zriadený zákonom č. 553/2002 Z. z. o sprístupnení dokumentov o činnosti bezpečnostných zložiek štátu a o založení Ústavu pamäti národa a o doplnení niektorých zákonov. Ústav pamäti národa je z pohľadu rozpočtov verejnej správy ostatným subjektom verejnej správy. A jeho hospodárenie v tomto zmysle podlieha zákonu č. 523/2004 Z. z. o rozpočtových pravidlách. Hlavným zdrojom financovania ústavu sú transfery zo štátneho rozpočtu, a to v rámci kapitoly Všeobecná pokladničná správa. Čiže financovaním činnosti ÚPN na rok 2013 sa rozpočtovali prostriedky v sume 1,5 milióna cirka, čo je o 90 tisíc eur viac, ako bola úroveň schváleného rozpočtu v roku 2012. Tvorba návrhu rozpočtu pre ÚPN sa realizuje presne takým istým spôsobom, ako sa negociujú aj rozpočty rezortov, verejnoprávnych inštitúcií, ústavov a podobne. Vzhľadom na nízky počet zamestnancov má Ústav pamäti národa pomerne členitú organizačnú štruktúru a veľmi početne obsadené riadiace orgány, veľa členov riadiacich orgánov. Trvalým problémom ústavu sú jeho priestory. Podľa zákona mal ÚPN sídliť vo vlastnej budove (prevod majetku štátu). Od svojho vzniku však sídli v prenajatých priestoroch, čo je naozaj pravda. Otázka sídla, ktorá narúša nielen hladké fungovanie ÚPN, ale aj jeho významné postavenie, ostáva stále nedoriešená. Zdôrazňujem však, že to, aby mal kde pôsobiť, je plne v pôsobnosti jeho predsedu. Ministerstvo financií nemá kompetencie zasahovať do umiestnenia rozpočtových organizácií v štátnych budovách a zároveň nedisponuje prehľadom budov v správe jednotlivých rezortov. Ako však iste viete, ministerstvo vnútra sa v rozhodujúcej miere podieľa na realizácii zákona o niektorých opatreniach v štátnej správe. Za môj rezort vás môžem v tomto momente informovať, že neevidujeme žiadne voľné administratívne priestory, ktoré by vyhovovali potrebám Ústavu pamäti národa. Chcem vás takisto informovať, že v zmysle zákona č. 278/1993 Z. z. o správe majetku štátu vedieme na internetovej stránke register osobitných ponukových konaní aj nehnuteľného majetku štátu, ktorý bol vyhlásený za prebytočný a je predmetom osobitného ponukového konania alebo elektronickej aukcie. Samozrejme, Ústav pamäti národa si z tohto pohľadu bude môcť, ak bude nejaká prebytočná budova, uplatniť svoj nárok na správcovanie. Ďakujem, skončil som.